Arybbas z Epiru

Arybbas () bol kráľ Molossov v rokoch 373 – 342 pred Kr.

Arybbas bol syn a nástupca Alketa I. z dynastie Aiakidov, vládcov gréckeho kmeňa Molossov obývajúcich hornatý kraj Epiru (Épeiros).Plutarchos, Bioi paralléloi, Pyrrhos, 1, 5  Spočiatku, t. j. približne do roku 360 pred Kr. sa delil o moc so svojim starším bratom Neoptolemom, s ktorým sa tak po spoločných rozbrojoch zmluvne dohodol. Bratia následne túto zmluvu poctivo dodržiavali. Keď Neoptolemos zomrel, Arybbas sa ujal jeho troch detí a stal sa jediným kráľom Molossov.

V susednej Macedónii medzitým po šťastnej vláde Archelaa, ukončenej v roku 399 pred Kr. jeho zavraždením, nastalo obdobie zmätkov. Macedónia sa navyše stretla v boji s Tébanmi, neskôr s Ilýrmi a utrpela dve ťažké porážky. Keď v roku 359 pred Kr. v boji so vzbúreným kmeňom Lynkéstov zahynul macedónsky kráľ Perdikkas III., vlády sa zmocnil jeho brat Filip II., ktorý zreorganizoval macedónske vojsko a začiatkom roka 357 pred Kr. porazil Paiónov a potom i Ilýrov.

Arybbas sa zrejme cítil ohrozený mocenskými ambíciami Filipa II. a preto sa v snahe posilniť svoje politické postavenie oženil s neterou Troadou, a aby si Filipa II. získal za svojho spojenca, nahovoril ho na sobáš s jeho druhou neterou Olympiadou,Plutarchos, Bioi paralléloi, Alexandros, 2, 2. ktorá sa tak stala v poradí štvrtou Filipovou manželkou. Olympias nebola v macedónskej Pelle pre svoj pôvod a povahu obľúbená, preto sa po dvoch rokoch do Epiru vrátila. Arybbas ju ale poslal späť do Pelly, kde onedlho otehotnela a 20. júla v roku 356 pred Kr. porodila Filipovi syna Alexandra a o rok neskôr dcéru Kleopatru.

Aliancia s Macedóniou bola pre Arybba začiatkom ťažkostí, pretože jeho „spojenec" Filip II. sa po niekoľkých rokoch rozhodol vziať kontrolu nad Epirom do vlastných rúk.Justinus, Historiarum Philippicarum libri XLIV , 7, 6. Spojenectvo medzi Epirom a Macedóniou sa ocitlo v troskách okolo roku 350 pred Kr., keď Filip II. zviedol proti Arybbovi úspešné vojenské ťaženie. Hoci si Arybbas na oklieštenom území Epiru trón udržal, musel uznať macedónsku zvrchovanosť (dokazujú to aj nálezy bronzových mincí s vyobrazením Filipa II. na obsadenom území Epiru). Neprešlo mnoho rokov a Arybbas bol donútený vzdať sa nárokov na epirský trón. Stalo sa to v roku 342 pred Kr., keď ho Filip II. z trónu zosadil a nahradil ho jeho synovcom Alexandrom, ktorého už niekoľko rokov hostil na svojom kráľovskom dvore v Pelle.Diodoros, Bibliotheca historia, 16,72,1. Pokorený Arybbas nato utiekol do Atén, kde získal čestné občianstvo a neskôr tam pravdepodobne aj zomrel.

Jeho nástupca Alexandros I. v roku 331 pred Kr. odišiel na prosby Tarenťanov do Lukánie v Itálii, aby premohol ich nepriateľov Brutijčanov a Lukanov, ale sám prišiel o život. Po jeho smrti sa stal kráľom Epiru Arybbov
mladší syn Aiakides (staršieho Alketa otec vyhnal pre jeho neskrotnú povahuDiodoros, Bibliotheca historia, 19,88,1.).

Podľa epigrafických nálezov z Atiky Arybbas zvíťazil na olympijských (možno v roku 344 pred Kr.) a pýtických hrách v tethrippe.Inscriptiones Graecae, IG II² 226 Inscriptiones Graecae, IG II³ 411  Dosiahnutie triumfov na panhelénskych hrách bolo pravdepodobne súčasťou jeho
súperenia s macedónskym kráľom Filipom aj na tomto poli.

 Referencie a bibliografia 




 Pozri aj 
 Zoznam olympijských víťazov staroveku

Kategória:Vládcovia starovekého Grécka
Kategória:Víťazi starovekých olympijských hier v tethrippe